**Neputința uitării**

*Blacks*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Neputința uitării

Într-un trecut am enunțat o lemă

șoptindu-ți ce simțeam în mod firesc,

Și-n astă zi, cu fulgi în diademă,

Îți voi șopti din nou că ”Te iubesc!”

Pe tabla vieții mi-am întins trăirea

și nu am vrut nicicum să te rănesc,

când publică mi-am înșirat iubirea

scriind două cuvinte ”Te iubesc!”

Îți amintești interna mea trăire

pe care n-am putut s-o potolesc

când ți-am întins a inimii grăire

în cele doua slove ”Te iubesc!”?

Trecut-au ani sub a schimbării undă,

Dar cele amintiri mă tot izbesc

când tabla vieții n-a putut s-ascundă

eternul meu mesaj că ”Te iubesc!”

Or trece ani, fixați poate-n albume,

Și de-oi uita curând să-i socotesc

sunt sigur că nicicând în astă lume

nu voi uita să-ți spun cât ”Te iubesc!”